ລາວ-ອາເມລິກາຫາລືການສົ່ງຄົນເຊື້ອຊາດລາວທີ່ຜິດກົດໝາຍກັບຄືນປະເທດ
ເມື່ອບໍ່ດົນມານີ້, ທີ່ກະຊວງການຕ່າງປະເທດອາເມລິກາ, ວໍຊິງຕັນດີຊີ, ທ່ານ ແສງເພັດ ຮຸ່ງບຸນຍວງ ຮອງລັດຖະມົນຕີກະຊວງການຕ່າງປະເທດ ສປປ ລາວ ພ້ອມດ້ວຍຄະນະ, ໄດ້ເຂົ້າຮ່ວມກອງປະຊຸມປຶກສາຫາລືລະດັບນະໂຍບາຍສອງຝ່າຍລາວ-ອາເມຣິກາ ໂດຍການເປັນປະທານຮ່ວມກັບທ່ານນາງ Dimple Shah ຜູ້ຊ່ວຍລັດຖະມົນຕີກະຊວງຄວາມໝັ້ນຄົງພາຍໃນອາເມລິກາ ເພື່ອປຶກສາຫາລືກ່ຽວກັບການສົ່ງຄົນເຊື້ອຊາດລາວທີ່ເຮັດຜິດກົດໝາຍຢູ່ສະຫະລັດອາເມລິກາກັບຄືນ ສປປ ລາວ, ພ້ອມທັງຊອກຫາວິທີທາງອັນເໝາະສົມໃນການແກ້ໄຂບັນຫາດັ່ງກ່າວໃຫ້ມີປະສິດທິຜົນຍິ່ງຂຶ້ນ.
ໃນໂອກາດດັ່ງກ່າວ, ສອງຝ່າຍໄດ້ມີຄໍາເຫັນເປັນເອກະພາບກັນວ່າກອງປະຊຸມຄັ້ງປະຖົມມະລືກທີ່ມີຄວາມໝາຍສໍາຄັນຄັ້ງນີ້ ໄດ້ດໍາເນີນໄປພາຍໃຕ້ບັນຍາກາດອັນສ້າງສັນບົນຈິດໃຈແຫ່ງການເປັນຄູ່ຮ່ວມມືແບບກວມລວມລະຫວ່າງສອງປະເທດປະສົບຜົນສໍາເລັດຕາມລະດັບຄາດໝາຍ. ຄຽງຄູ່ກັນນັ້ນ, ສອງຝ່າຍຍັງໄດ້ຕົກລົງເຫັນດີຮ່ວມກັນທີ່ຈະສືບຕໍ່ການປຶກສາຫາລືວຽກງານນີ້ໃນຕໍ່ໜ້າ ເພື່ອຊອກຫາວິທີທາງທີ່ເໝາະສົມ ແລະ ມີປະສິດທິຜົນໃນການແກ້ໄຂບັນຫາດັ່ງກ່າວ, ອັນເປັນການປະກອບສ່ວນເຂົ້າໃນການເສີມສ້າງການພົວພັນຮ່ວມມືສອງຝ່າຍ ລາວ-ສະຫະລັດອາເມລິກາໃຫ້ຂະຫຍາຍຕົວ ແລະ ແຕກດອກອອກຜົນຍິ່ງໆຂຶ້ນ.